SEAL Team 6:n operaatio Pohjois-Koreassa 2019

**SEAL Team 6:n operaatio Pohjois-Koreassa 2019** oli Yhdysvaltojen laivaston erikoisjoukko SEAL Team 6:n epäonnistunut operaatio Pohjois-Korean rannikolla alkuvuonna 2019. Tarkoituksena oli asentaa Pohjois-Korean maaperälle vakoilulaitteita maan johtajan Kim Jong-unin viestiliikenteen seuraamiseksi samaan aikaan, kun maiden oli tarkoitus käydä suoria neuvotteluja. 

Maihin oli jo laskettu salaa sotilaita pienoissukellusveneistä, kun paikalle tuli yllättäen pohjoiskorealainen kalastaja-alus. Kalastajat surmattiin ja operaatio hylättiin protokollan mukaan. Epäonnistunut salainen operaatio tuli yleiseen tietoon vasta *[[The New York Times]]in* saatua tiedon asiasta nimeämättömiltä lähteiltä ja sen julkaistua jutun operaatiosta syyskuussa 2025.

## Tausta
Yhdysvaltojen ja Pohjois-Korean välit olivat tulehtuneet Pohjois-Korean ydinaseohjelman johdosta. Pohjois-Korean johtaja Kim Jong-un ailahteli Yhdysvaltojen presidentti Donald Trumpin ensimmäisen presidenttikauden aikana uhkaillen välillä ydinsodalla ja välillä julistaen ystävyyttä. Vuonna 2018 suhteissa näytti tapahtuvan käänne, ja maat kävivät suoria neuvotteluja. Pohjois-Korea suostui jopa väliaikaisesti keskeyttämään ydinase- ja ohjuskokeensa. Yhdysvaltojen tiedustelupalveluille Pohjois-Korean sekava käyttäytyminen tuotti ongelman. Pohjois-Korean sisältä haluttiin lisää tietoa maan aikeista, mutta tietolähteitä Pohjois-Koreasta oli lähes mahdotonta saada. Tiedustelupalvelut ehdottivat Valkoiselle talolle uudenlaista ratkaisua ongelmaan. Ne olivat kehittäneet uutta elektronista laitteistoa, jolla voitaisiin vakoilla Kim Jong-unin viestiliikennettä. Laitteet olisi kuitenkin vietävä Pohjois-Korean maaperälle. Vuoden 2018 aikana tämä tehtävä annettiin Yhdysvaltain laivaston erikoisjoukko SEAL Team 6:lle. 

Operaation toteuttaminen olisi hyvin hankalaa. Vähäisenkin operaation paljastuminen saatettaisiin nähdä Pohjois-Koreassa provokaationa, jollaiseen Yhdysvaltain puolustusministeriö uskoi maan voivan vastata tuhoisalla iskulla Etelä-Koreaan tai jopa Yhdysvaltoihin ulottuvilla ydinkärkisillä ohjuksilla. SEAL Team 6 oli kuitenkin aikaisemmin toteuttanut onnistuneesti ja huomaamatta vastaavanlaisia operaatioita. Vuonna 2005 sen jäseniä oli laskettu maihin Pohjois-Koreassa pienoissukellusveneellä. Joint Special Operations Command sai valtuutuksen operaation toteuttamiselle Donald Trumpilta syksyllä 2018. Operaatiosuunnitelman mukaan SEAL Team 6:n sotilaat tuotaisiin lähelle Pohjois-Koreaa ydinsukellusveneellä, jolta he jatkaisivat maihin kahdella pienoissukellusveneellä. Lähellä rantaa kahdeksan sotilasta nousisi maihin, matkaisi kohteeseen ja asentaisi vakoilulaitteiston, minkä jälkeen he palaisivat takaisin merelle huomaamatta.

Tavallisesti vastaavissa operaatioissa olisi mukana drooneja, jotka voisivat lähettää reaaliaikaista kuvaa paikalta sotilaille maassa sekä heidän komentokeskukseensa. Pohjois-Koreassa drooneja ei kuitenkaan voitaisi käyttää huomaamatta, joten tehtävässä oli turvauduttava tietoihin sateelliiteista, joilta saataisiin huonompilaatuista kuvaa useiden minuuttien viivästyksellä. Sateellittikuvia ei myöskään voitaisi lähettää sotilaille maahan, koska myös suojattu lähetys oli mahdollista havaita. Tehtävä oli suoritettava täydessä radiohiljaisuudessa.

## Operaatio
SEAL Team 6 harjoitteli operaatiota Yhdysvalloissa useiden kuukausien ajan alkuvuoteen 2019. Ryhmää tuki SEAL Delivery Vehicle Team 1, joka oli erikoistunut pienoissukellusveneisiin. Ryhmä nousi ydinsukellusveneisiin ja hieman ennen sen alkavaa radiohiljaisuutta tehtävälle saatiin vielä viimeinen lupa Trumpilta. Ydinsukellusvene saapui Pohjois-Korean rannikolle, jolloin siltä päästettiin sotilaita kuljettavat pienoissukellusveneet. Kyseiset sukellusveneet olivat niin sanottuja märkäveneitä, eli SEAL Team 6:n jäsenet olivat veden varassa märkäpuvuissa heidän kulkiessaan rantaa kohti. Sotilaiden aseet ja luodit oli tehty jäljittämättömäksi. Aluetta oli tarkkailtu pitkään ennen operaation toteuttamista ja esimerkiksi kalastusalusten liikehdintää oli kirjattu ylös. Ajoituksen yöllä talvella uskottiin tapahtuvan aikaan, jolloin kukaan ei olisi liikkeellä kyseisellä merialueella. Tieto vaikutti pitävän paikkansa, kun pienoissukellusveneet saapuivat ankkuripaikkaansa lähellä rantaa. Tällöin tapahtui kuitenkin operaation ensimmäinen virhe: toinen sukellusveneistä kulki tarkoitetun paikan ohi ja se joutui tekemään u-käännöksen. Sukellusveneet oli tarkoitus ankkuroida osoittaen samaan suuntaan, mutta nyt ne osoittivat eri suuntiin. SEAL Team 6 jatkoi kuitenkin tehtävää ja sen jäsenet uivat maihin.

Tapahtui tehtävän toinen takaisku. Uivat sotilat eivät huomanneet, että lähistölle oli purjehtinut pieni pohjoiskorealainen kalastaja-alus. Sotilaat eivät aluksi huomanneet alusta tai sen miehistöä. Heillä oli lämpökamerat, joilla oli hankaluuksia erottaa märkäpukuisia ja veden kylmentämiä pohjoiskorealaisia, jotka olivat ilmeisesti olleet sukeltamassa simpukoita. Sotilaat pääsivät joka tapauksessa maihin samalla, kun ensimmäinen virhe aiheutti uusia ongelmia. Väärin päin ollut pienoissukellusvene käännettiin oikein päin, mutta se teki samalla ääntä. Sen melu kiinnitti mahdollisesti pohjoiskorealaisten huomion ja kalastaja-alus alkoi lähestyä sukellusveneitä. Samalla sen miehistö valaisi merta taskulampuilla ikään kuin he olisivat huomanneet jotain. Sukellusveneiden ohjaajat huomasivat pohjoiskorealaiset ja he sanoivat myöhemmin, että he uskoivat vielä tuolloin olevansa kuitenkin turvallisen etäisyyden päässä kalastajista. Kalastaja-aluksen olivat huomanneet myös nyt rannalla olevat sotilaat. Sukellusveneillä ja sotilailla rannalla ei ollut yhteyttä keskenään, eikä komentokeskukseen ydinsukellusveneellä. Sotilaat tulkitsivat tilanteen vaarallisempana kuin sukellusveneet. SEAL Team 6:n ryhmänjohtaja päätti avata tulen, kun yksi pohjoiskorealaisista hyppäsi mereen. Muut sotilaat yhtyivät ryhmänjohtajaan.

Protokolla oli hylätä tehtävä, jos vastaan tulisi ketään pohjoiskorealaista. Vakoilulaitteita ei näin asennettu. Sen sijaan sotilaat uivat kalastaja-alukselle varmistamaan, että sen miehistö oli saanut surmansa. Kuolleita pohjoiskorealaisia oli kaksi tai kolme, heidän joukossaan mereen hypännyt mies. Heidän todettiin olleen aseettomia. Aluksella olleet ruumiit heitettiin mereen. Joidenkin lähteiden mukaan ruumiit puukotettiin keuhkojen puhkaisemiseksi, jotta ne uppoaisivat. Tämän jälkeen sotilaat uivat takaisin pienoissukellusveneille, joilta lähetettiin hätäviesti. Ydinsukellusvene tuli hyvin lähelle rannikkoa, poimi ryhmän kyytiinsä ja palasi sitten avomerelle. Yhdysvaltalaissotilaat olivat päässeet takaisin vahingoittumatta.

## Seuraukset
Yhdysvalloissa oli epäselvyyttä siitä, saivatko pohjoiskorealaiset koskaan tietää tapahtumien kulusta. Pohjois-Korea ei antanut minkäänlaista virallista tiedotusta asian suhteen. Yhdysvaltalaisten vakoilusatelliittien sanottiin kuitenkin havainneen Pohjois-Korean sotilasliikehdintää alueella operaation jälkeen. Myöhempi Trumpin ja Kim Jong-unin tapaaminen Vietnamissa helmikuun lopussa sujui ilman suurempia mutkia, vaikka varsinaiseen sopimukseen ei päästykään. Kaksikko tapasi myös kesäkuussa, tällä kertaa Korean niemimaan demilitarisoidulla vyöhykkeellä. Toisaalta Pohjois-Korea oli aloittanut ohjuskokeet uudestaan toukokuussa ja se teki seuraavien kuukausien aikana ennätyksellisen suuren määrän ohjuskokeita.

Yhdysvalloissa operaatiosta tehtiin asevoimien sisäinen tukinta. Se totesi siviilien ampumisen ollen oikeutettua ja operaation epäonnistumisen olleen tulosta useammasta eri epäonnisesta tapahtumasta. Tutkinnan tulokset salattiin. Monet operaatioon osallistuneista saivat myöhemmin ylennyksiä. Trumpin seuraajan Joe Bidenin presidenttikaudella operaatioon kiinnitettiin uudelleen huomiota. Yhdysvaltain puolustusministeri Lloyd Austin määräsi itsenäisen tutkinnan ja vuonna 2021 sen havainnoista kerrottiin joillekin kongressin avainjäsenille. Tutkinnan tulokset ovat kuitenkin salattuja. *[[The New York Times]]* sai tietoja operaatiosta ja se julkaisi ensimmäisenä mediana jutun aiheesta syyskuussa 2025. Lähteitään lehti ei paljastanut. *The New York Times* ei myöskään  paljastanut kaikkia tiedokseen saamiaan operaation yksityiskohtia. Jutun julkaisun jälkeen Donald Trump kiisti tietävänsä mitään asiasta.

Operaatio herätti myös kritiikkiä. Columbian yliopiston oikeustieteen professori Matthew Waxmanin mukaan se rikkoi mahdollisesti liittovaltion lakia, koska operatiosta ei tiedottu Yhdysvaltain kongressin sotilas- ja tiedusteluasioita valvoville komiteoille. Presidentti toimi kuitenkin hänen mukaansa lain harmaalla alueella, ja joskus vastaava salaaminen on mahdollista. Operaatio huolestutti joitakin asevoimien korkea-arvoisia jäseniä, koska se herätti epäilyksiä SEAL Team 6:n kyvyistä. Ryhmä on tehnyt epäonnistuneita operaatioita myös aikaisemmin. Esimerkiksi vuonna 2017 yksi SEAL-sotilas ja 30 paikallista kyläläistä kuoli operaatiossa Jemenissä.

## Lähteet